РЕГЛАМЕНТ (ЕС) № 1069/2013 НА КОМИСИЯТА
от 30 октомври 2013 година
за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на натриеви фосфати (E 339) в естествените обвивки за колбаси
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 и член 30, параграф 5 от него,
като има предвид, че:
(1)
С приложение II към Регламент (ЕО) № 1333/2008 се установява списък на Съюза на добавките в храните, одобрени за употреба в храни, и условията за тяхната употреба.
(2)
Списъкът може да бъде изменен в съответствие с процедурата, установена в член 3, параграф 1 от Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (2), която може да бъде започната по инициатива на Комисията или при постъпване на заявление.
(3)
На 26 август 2010 г. бе подадено заявление за разрешаване на употребата на натриеви фосфати (E 339) като регулатор на киселинността в естествените обвивки за колбаси, което бе предоставено на държавите членки.
(4)
Натриевите фосфати (E 339) са включени в списъка на Съюза на добавките в храните и са разрешени за употреба в някои храни, които не включват естествените обвивки за колбаси.
(5)
Сред съществените механични характеристики на естествените обвивки с отражение върху ефективността, които причиняват проблеми в колбасарската промишленост, са спукването по време на пълнене и намалената плъзгаща способност (повишена лепкавост) при гърловината за пълнене на колбасите.
(6)
Доказано е, че използването на натриеви фосфати (E 339) като регулатор на киселинността подобрява плъзгането на естествените обвивки, което улеснява процеса на пълнене на колбасите и намалява натиска върху естествените обвивки и съответно риска от спукването им.
(7)
Установената от Научния комитет по храните (3) максимално допустима дневна доза (MTDI) на фосфатите е 70 mg/kg телесно тегло. Предложеното от заявителя максимално ниво е 12 600 mg/kg обвивки, което води до максимално пренасяне на фосфатите - от обвивките в окончателния колбас, от 250 mg/kg. Най-високото ниво на фосфати чрез обработените естествени обвивки ще бъде 2,1 % от MTDI. Поради това е целесъобразно да се разреши употребата на натриеви фосфати като регулатор на киселинността с цел подобряване на механичните свойства на обвивките за колбаси.
(8)
Съгласно член 3, параграф 2 от Регламент (ЕО) № 1331/2008 Комисията трябва да изиска становището на Европейския орган за безопасност на храните, за да актуализира списъка на Съюза на добавките в храните, установен в приложение II към Регламент (ЕО) № 1333/2008, освен в случаите, когато не е възможно въпросната актуализация да въздейства върху човешкото здраве. Тъй като разрешаването на употребата на натриеви фосфати (E 339) за подобряване на механичните свойства на естествените обвивки за колбаси представлява актуализация на списъка, която не е възможно да въздейства върху човешкото здраве поради гореизложените причини, не е необходимо да се изиска становището на Европейския орган за безопасност на храните.
(9)
Поради това приложение II към Регламент (ЕО) № 1333/2008 следва да бъде съответно изменено.
(10)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Приложение II към Регламент (ЕО) № 1333/2008 се изменя в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 30 октомври 2013 година.